Stellenbosch-bylmoorde: NVG bestudeer nog dossierDie Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook Die Nasionale Vervolgingsgesag (NVG) het Maandag gesê daar is nog nie besluit of die Stellenbosch-bylmoorde verder ondersoek sal word of na ŉ geregtelike ondersoek verwys sal word nie. Mediaberigte oor die naweek het beweer dat die moordsaak na ŉ geregtelike ondersoek verwys sal word omdat daar nie genoeg bewyse is om iemand te vervolg nie. Eric Ntabazalila, woordvoerder van die NVG, het egter aan Maroela Media gesê dat daar nog geen besluit in hierdie verband geneem is nie. “Die NVG het die dossier van die polisie ontvang en is besig om dit te bestudeer sodat ŉ besluit hieroor geneem kan word,” het Ntabazalila gesê. Hy het nie gereageer op ŉ vraag of Marli van Breda se verklaring al deur polisie afgeneem is nie. Dit is vandag presies ses maande sedert Martin van Breda (55), sy vrou Teresa (54), en hul seun Rudi (22) in hul huis op die De Zalze-gholflandgoed buite Stellenbosch vermoor is. Marli en haar broer, Henri, was die enigste oorlewendes in die aanval. Daar is steeds nie veel antwoorde rondom hierdie raaiselagtige moorde nie. Kapt. FC van Wyk, woordvoerder van die polisie, het vrae oor die ondersoek ontwykend geantwoord deur bloot te sê dat die ondersoek voortgaan. “Geen verdere inligting sal in hierdie stadium bekend gemaak word nie, omdat ons nie enige stappe wat ons in die toekoms as deel van die ondersoek sal neem, wil voorspring nie,” het hy gesê. Ben Rootman, woordvoerder vir die Van Breda-familie, wou ook Maandag geen kommentaar oor die ondersoek lewer nie. “Van die familie se kant was dit nog altyd hulle beleid dat hulle geen kommentaar oor die polisieondersoek sal lewer nie. Hulle meng nie in met die ondersoek nie en laat die gereg om sy gang te gaan,” het hy gesê. Lees alle vorige berigte oor De Zalze op Maroela Media.